ছোটবেলায় ঠাকুমা একটা ছড়া পড়ে শোনাতেন, “বৈশাখ মাসে পুষেছিনু একটি শালিক ছানা / জ্যৈষ্ঠ মাসে উঠল তাহার ছোট্ট দুটি ডানা।” আমার কিন্তু বোশেখ মানেই পোষবার মাস মনে হয়। ব্যবসাদার দোকানদান পয়লা বৈশাখ শুরু হতেই নতুন হালখাতা পুষবে। হালখাতা পুষতে নতুন করে আরও কিছু ধারদেনা মিটিয়ে, আবার নতুন খোদ্দের পুষবে। যতই ‘হ্যাপি নিউ ইয়ার, হ্যাপি নিউ ইয়ার’ করে চিল্লামিল্লি কেক কাটাকাটি আর আলোকিত পার্ক স্ট্রিটে ‘সম্প্রীতি আর সংস্কৃতি বাঁচাও’ শঙ্খ ঘোষের পিছু পিছু মহামিছিলে যোগ দেওয়া বিজ্ঞজনেদের চেয়েও বেশি ভিড় করুক না কেন বাংলা দিনলিপিতে কোন মাসে কতগুলো দিন আছে তা না-জেনেই পয়লা বৈশাখ হিরিখ খেয়ে ট্রাডিশনাল বাঙালিরাও নতুন করে জামাকাপড় কিনে একলা বৈশাখ থেকেই সেগুলো পোষা শুরু করবেন। দোকানে দোকানে নতুন মাটির গণেশ পুষবেন।